El Mercat del Bescanvi de llibres tanca les activitats d’animació lectora de maig
2025-07-24

Ha sigut un mes de maig carregat d’activitats gratuïtes d’animació lectora per a les Biblioteques Municipals de Burjassot. S’han succeït les animacions per als més menuts i les presentacions de llibres, pensat així en actes per a totes les edats.

Amb el final de mes, i com és costum per a les Biblioteques de Burjassot, arriba el Mercat del Bescanvi el dijous 31 de maig. Cita obligada cada últim dijous de mes i que, al maig, tancarà les activitats programades.

Com és habitual, el mercat estarà a la disposició dels usuaris i usuàries de la Casa de Cultura en la seua planta baixa de 17.30 a 19.30 hores i els donarà l’oportunitat d’intercanviar els llibres que ja s’han llegit per noves publicacions que volen tindre el plaer de descobrir. Sense cap cost, els participants en l’activitat només han de portar els llibres que ja s’han llegit i canviar-los per aquells que ofereixen les Biblioteques o aquells que ja han deixat altres ciutadans al Mercat.